**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 01.12.2019, ora 08.00 – 02.12.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 02.12.2019, ora 07.00**

**RÂURI**

**Debitele au fost în creştere** ca urmare a propagării pe cursul inferior al Someşului şi cursurile mijlocii şi inferioare ale Bistriţei şi Buzăului, în scădere bazinele lor superioare şi în bazinele Crasnei, Barcăului şi Jiului şi relativ staţionare pe celelate râuri.

 Debitele se situează în general la valori cuprinse între 30-90% din mediile multianuale lunare, mai mari (peste 100% din normalele lunare) în bazinul hidrografic Jiu, pe unele râuri din bazinele superioare ale Lotrului şi Argeșului, pe unii afluenți ai Oltului inferior (Olănești, Bistrița, Luncavăț) și pe cursul mijlociu al Siretului şi mai mici (sub 30% din normalele lunare) pe: Bega Veche, Moraviţa, Jijia, unii afluenţi ai Someșului (Şieu, Ilișua), ai Mureșului (Luţ, Comlod, Feernic, Vișa, Domald, Secaș, Râul Mare) şi pe cursul inferior al Bistriţei.

Nivelurile pe râuri la stațiile hidrometrice se situează **sub COTELE DE ATENȚIE.**

**Debitele vor fi în creştere uşoară,** ca urmare a propagării pe cursul inferior al Someșului, în scădere pe râurile din bazinele: Someş, Crişuri, Bistriţa şi relativ staţionare pe celelalte râuri.

Datorită precipitaţiilor lichide prognzate sunt posibile creşeteri uşoare pe unele râuri din jumătatea de vest a ţării.

Nivelurile pe râuri la stațiile hidrometrice se vor situa **sub COTELE DE ATENȚIE**.

**DUNĂRE**

Debitul la intrarea în ţară (secţiunea Baziaş) în intervalul 01.12.2019 – 02.12.2019 a fost în scădere, având valoarea de 5000 m3/s, peste media multianuală a lunii noiembrie (4650 m3/s) şi sub cea a lunii decembrie (5200 m3/s).

În aval de Porţile de Fier, debitele au fost în creştere.

Debitul la intrarea în ţară (secţiunea Baziaş) va fi în scădere (4800 m3/s).

În aval de Porţile de Fier debitele vor fi în scădere.

**2.** **Situația meteorologică în intervalul 01.12.2019, ora 09.00 – 02.12.2019, ora 06.00**

**ÎN ŢARĂ**

**Administraţia Naţională de Meteorologie** (A.N.M.) a emis în data de 01.12.2019, la ora 14:00, **INFORMAREA METEOROLOGICĂ Nr. 96**, conform căreia:

**- INFORMARE METEOROLOGICĂ:** ,,În intervalul menționat, aria precipitațiilor va cuprinde regiunile din vestul, nordul și centrul țării. În Maramureș, Transilvania, nordul Crișanei și al Moldovei treptat vor predomina ninsorile și local, mai ales după orele amiezii, se va depune strat de zăpadă.

În Banat, în sudul Crișanei și în centrul și sudul Moldovei la început va ploua, apoi se vor semnala precipitații mixte. În cursul nopții de luni spre marți (2/3 decembrie) și în dimineața zilei de marți, precipitații slabe sub formă de ploaie, lapoviță și trecător ninsoare se vor semnala și în regiunile sudice. Local vor fi depuneri de polei.

 La munte va ninge și se va depune strat de zăpadă, mai consistent în Carpații Occidentali și în nordul Orientalilor.

 Vântul va sufla tare la munte, mai ales pe creste, unde rafalele vor depăși 70…80 km/h, viscolind temporar ninsoarea. Intensificări trecătoare ale vântului vor fi pe spații mai mici și în celelalte zone, cu viteze în general de 45…55 km/h.

 În prima parte a săptămânii, vremea se va menține rece mai ales dimineața și noaptea, cu precădere în jumătatea de nord a teritoriului*.”*

Această **INFORMARE METEOROLOGICĂ** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*-* ***Alba, Arad, Argeş, Bacău, Bihor, Bistriţa-Năsăud, Botoşani, Braşov, Brăila, Buzău, Caraş-Severin, Călăraşi, Cluj, Constanţa, Covasna, Dâmboviţa, Dolj, Galaţi, Giurgiu, Gorj, Harghita, Hunedoara, Ialomiţa, Iaşi, Ilfov, Maramureş, Mehedinţi, Mureş, Neamţ, Olt, Prahova, Satu Mare, Sălaj, Sibiu, Suceava, Teleorman, Timiş, Tulcea, Vaslui, Vâlcea, Vrancea şi Municipiul Bucureşti*** *(42 prefecturi) - INFORMARE.*

**Vremea s-a menținut rece** în cea mai mare parte a țării. Cerul a fost variabil, cu înnorări mai persistente ziua în regiunile sudice, iar noaptea și în vest și nord-vest. În prima parte a zilei au fost precipitații slabe mixte local în Muntenia, izolat a plouat slab în Oltenia, iar spre sfârșitul intervalului s-au semnalat ploi slabe, cu totul izolat, în Banat. Vântul a suflat slab și moderat, cu unele intensificări în zona înaltă de munte, unde zăpada a fost spulberată, în Dobrogea, iar noaptea în Banat. Stratul de zăpadă, măsurat aseară la ora 20.00 în zona de munte, era de până la 39 cm la Bâlea Lac. Temperaturile maxime s-au încadrat între 0 grade la Câmpulung și Voineasa și 8 grade la Calafat, Drobeta Turnu-Severin, Băile Herculane, Turnu-Măgurele și Zimnicea, iar la ora 06.00 se înregistrau valori termice cuprinse între -11 grade la Miercurea Ciuc și 4 grade la Banloc, Lugoj, Moldova Nouă și Oravița. În estul teritoriului, noaptea, izolat s-a semnalat ceață.

**LA BUCUREŞTI**

**Vremea s-a menținut rece.** Cerul a fost temporar noros ziua, când trecător a fulguit, apoi s-a înseninat treptat. Vântul a suflat slab și moderat. Temperatura maximă a fost de 5 grade la Filaret și Băneasa și 4 grade la Afumați, iar la ora 06.00 se înregistrau -6 grade la Băneasa, -4 grade la Afumați și -3 grade la Filaret.

**3. Prognoza meteorologică în intervalul 02.12.2019, ora 09.00 – 03.12.2019, ora 09.00**

**ÎN ŢARĂ**

**În regiunile din vestul, nordul și centrul țării, vremea va fi închisă**, iar aria precipitațiilor în extindere. În Maramureș, Transilvania, nordul Crișanei și al Moldovei treptat vor predomina ninsorile și local, mai ales după orele amiezii, se va depune strat de zăpadă. În Banat, în sudul Crișanei și în centrul și sudul Moldovei la început va ploua, apoi se vor semnala precipitații mixte. În restul teritoriului cerul va fi variabil în cursul zilei, apoi se va înnora și vor fi precipitații slabe sub formă de ploaie, lapoviță și trecător ninsoare. Local vor fi depuneri de polei. La munte va ninge și se va depune strat de zăpadă, mai consistent în Carpații Occidentali și în nordul Orientalilor. Vântul va sufla tare la munte, mai ales pe creste, unde rafalele vor depăși 70...80 km/h, viscolind temporar ninsoarea. Intensificări trecătoare ale vântului vor fi pe spații mai mici și în celelalte zone, cu viteze în general de 45...55 km/h. Temperaturile maxime se vor încadra între 0 și 10 grade, iar cele minime, mai ridicate decât în noaptea precedentă, vor fi cuprinse, în general, între -5 și 5 grade. Izolat se va semnala ceață.

**LA BUCUREŞTI**

**Pe parcursul zilei, cerul va fi variabil,** dar în orele dimineții vremea va fi rece și vor fi condiții de ceață. Apoi, cerul se va înnora, iar în a doua parte a nopții va crește probabilitatea pentru precipitații slabe, predominant sub formă de ploaie. Vântul va sufla slab și moderat. Temperatura maximă va fi de 5...6 grade, iar cea minimă de marți dimineața va fi de 0...1 grad.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

 **ABA Argeş Vedea** revine cu informaţii referitoare la poluarea accidentală din **ziua de 22.11.2019, ora 09.30, la punctul de lucru Aprechim Piteşti, jud. Argeş, al OMV Petrom SA, unde a avut loc în circuitul intern din fluxul tehnologic o deversare accidentală de ape uzate cu produs petrolier, la intrarea dinspre Arpechim în canalul Dâmbovnic.** Apele uzate cu conţinut de produs petrolier provin de la staţia de epurare biologică, bazinul de omogenizare B01. Au fost prelevate probe de apă analizate în laboratorul propriu, care au arătat că valorile indicatorilor de calitate a apelor uzate se încadrează în Autorizaţia de Gospodărire a Apelor din 22.05.2019.

 La data de 25.11.2019, reprezentanţii IBA ABA Argeş Vedea s-au deplasat în dreptul podului de acces către S.C. Envision, unde s-au constatat unele irizații de produs petrolier.

 La punctul de evacuare al stației de epurare și pe canalul r. Dâmbovnic, există baraje absorbante și se continuă lucrările de îndepărtare a vegetației afectate;

 Societatea efectuează monitorizare zilnică a indicatorilor prin laboratorul propriu;

În urma controlului reprezentanții IBA –Argeș Vedea au luat următoarele măsuri:

 - Se va ecologiza zona afectată până la îndepărtarea completă a poluantului, din apa din canalul colector și se va notifica ABA Argeș Vedea la finalizarea lucrărilor; responsabil Conducerea Societății;

 - Exploatarea construcțiilor și instalațiilor de captare, aducțiune, tratare, epurare a apelor uzate în conformitate cu regulamentul de exploatare; Responsabil Conducerea societății, cu termen permanent.

**A.B.A. Olt Râmnicu Vâlcea** revine cu informaţii referitoare la poluarea accidentală a apei pârâului Segheş, în zona localităţii Ciaracio, comuna Ciceu, judeţul Harghita, precizând că în urma deplasării la faţa locului s-a constatat că incidentul s-a produs prin scurgeri de noroi şi spalăre prin precipitații, intensitatea fiind influențată de lucrarile de exploatare forestieră (transportul buștenilor peste albia minoră) și de precipitații (tab. rezultate analize probe de apă prelevate de SGA Harghita).

Tabel rezultate din analize:

|  |  |  |  |  |
| --- | --- | --- | --- | --- |
| Nrcrt | Punct de recoltare. | Datarecoltării | Materii în suspensie | Consum chimic de oxigenCCO-Cr |
| 1 | Pârâul Segheş amonte lac de agrement din satul Caracio | 27.11.2019 | 40 | 25,8 |
| 2 | Pârâul Segheş amonte punct de exploatare forestieră | 28.11.2019 | ‹ LOQ | ‹ LOQ |
| 3 | Pârâul Segheş aval punct de exploatare forestieră  | 28.11.2019 | 119 | 43,2 |

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Agenţia Naţională pentru Protecţia Mediului informează că, din rezultatele analizelor efectuate în data de 28.11.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**ABA Siret Bacău** informează despre **o poluare accidentală a solului cu 400 litri de apă sărată de zăcământ în amestec cu ţiţei, din ziua de 01.12.19, ora 12.10, ca urmare a spargerii unei conducte a SC OMV Petrom SA, Divizia VIII Moldova N, în zona Mun. Moineşti, jud Bacău**. A fost afectată o rigolă de pământ. OMV Petrom ecologizează zona. Nu au fost afectate cursuri de apă.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 28-29.11.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**